INTUCH ลุ้นกำไรปี 66 แตะ 1.12 หมื่นล้าน โบรกอัพเป้าสูง 89 บ.
โบรกประสารเสียงแนะซื้อ INTUCH คาดกำไรปี 66 เพิ่มขึ้นแตะ 1.12 หมื่นล้านบาท เริ่มทยอยรับรู้ส่วนแบ่งจาก ADVANC เป้าใหม่สูงสุด 89 บาท
INTUCH ลุ้นกำไรปี 66 โต 7.9% แตะ 1.12 หมื่นล้านบาท รับส่วนแบ่งบ.ลูกอย่างแอดวานซ์
13 ก.พ. 2566

ผู้สื่อข่าวรายงานว่า บริษัท อินทัช โฮลดิ้งส์ จำกัด (มหาชน) หรือ INTUCH ล่าสุดทางโบรกเกอร์เริ่มทยอยออกมาปรับประมาณการกำไรปี 2566-2567 ว่าจะเติบโตขึ้นจากปีก่อนหน้า ซึ่งจะรับปัจจัยบวกจากส่วนแบ่งกำไรของบริษัทลูกอย่างบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC เพราะเชื่อว่าการแข่งขันด้านราคาในส่วนของการให้บริการลดลงเป็นผลดีต่อบริษัทอย่างต่อเนื่อง
โดยสอดคล้องไปในทิศทางเดียวกับนักวิเคราะห์ประเมินไว้ ตามบริษัทหลักทรัพย์ แลนด์ แอนด์ เฮ้า ส์ จำกัด (มหาชน) ที่คาดผลประกอบการของ INTUCH ในปี 2566 ว่าจะเพิ่มขึ้นจากปีก่อนหน้าได้ราว 1-2% หลัก ๆ มาจากส่วนแบ่งกำไร บริษัทลูก ADVANC ที่คาดจะเติบโตได้ราว 7% เมื่อเทียบกับงวดเดียวกันของปีก่อน จากกลยุทธ์ชิงรุกเน้นการให้บริการที่มีประสิทธิภาพเพิ่มขึ้น ลดการแข่งขันด้านราคา รวมถึงลดค่าใช้จ่ายการตลาด โดยหันมาเน้นสื่อดิจิทัลแทน
อีกทั้งบวกกับสามารถรุกขยายฐานลูกค้า 3BB ด้วยการขายแพ็คเก็จร่วมกับบริการมือถือและคอนเทนด์ของตนเองและสามารถชดเชยส่วนแบ่งกำไรจากธุรกิจ THCOM ที่หายไปจากปีก่อน เป็นผลจากบริษัทขายเงินลงทุนใน THCOM ทั้งหมดให้แก่บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ตั้งแต่สิ้นปี 2565 ที่ผ่านมา
ทั้งนี้ให้ราคาเป้าหมาย INTUCH ที่ 84 บาท มี upside 12.8% บวกกับจะได้รับเงินปันผลงวดครึ่งหลังปี 65 อีก 1.56 บาท ซึ่งจะขึ้น XD วันที่ 23 ก.พ. 66 คิดเป็น dividend yield ที่ 2.1%
 ขณะเดียวกัน บริษัทหลักทรัพย์ เอเซีย พลัส จำกัด ได้มีปรับเพิ่มประมาณการกำไรสุทธิสำหรับปี 2566-2567 ของ INTUCH ตามการปรับปรุง ADVANC ที่ได้ปรับเพิ่มขึ้นไปแล้วก่อนหน้านี้ เพื่อสะท้อนผลการดำเนินงานงวดไตรมาส 4/2565 ที่ออกมาดีกว่าคาด โดยสมมติฐานหลักที่เปลี่ยนไป คือ คาดส่วนแบ่งกำไรจาก ADVANC ในปี 2566-2567 จะสูงขึ้น 5% และ 4% จากเดิมตามลำดับ ซึ่งส่งผลทำให้กำไรของ INTUCH ปรับเพิ่มขึ้นปีละราว 6% เป็น 1.12 ล้านบาท เพิ่มขึ้น 7% เมื่อเทียบกับงวดเดียวกันของปีก่อน โดยภายใต้ประมาณการใหม่ราคาเป้าหมายปี 2566 ปรับเพิ่มเป็น 88.00 บาท จากเดิม 86.75 บาท ยังคงแนะนำ “ซื้อ”
นอกจากนี้ บริษัท หลักทรัพย์ กรุงศรี จำกัด (มหาชน) ได้ปรับเพิ่มประมาณการกำไรปี 2566-2567 ของ INTUCH เพิ่มขึ้น 10% เพื่อสะท้อนถึงการปรับเพิ่มประมาณกำไรของ ADVANC คาดแนวโน้มสัญญาณบวกจากการแข่งขันด้านราคาที่ลดลง ทำให้ประเมินกำไรของ ADVANC ในปี 2566 น่าจะโตได้ 8% เมื่อเทียบกับงวดเดียวกันของปีก่อน ซึ่งจะช่วยส่งผลให้กำไรของ INTUCH โต 7.9% เมื่อเทียบกับงวดเดียวกันของปีก่อน เป็น 1.12 หมื่นล้านบาท ปรับเพิ่มคำแนะนำเป็น “ซื้อ” โดยประเมินราคาเป้าหมายใหม่ที่ 89 บาท จากเดิม 77 บาท
สำหรับผลการดำเนินงานปี 2565 สิ้นสุดวันที่ 31 ธันวาคม 2565  บริษัทมีกำไรสุทธิ 1.05 หมื่นล้านบาท ลดลง 2% เมื่อเทียบงวดเดียวกันของปีก่อนมีกำไรสุทธิ 1.07 หมื่นล้านบาท เหตุปัจจัยหลักเกิดจากส่วนแบ่งกำไรจาก ADVANC ลดลง 3.4% เหลือ 1.05 หมื่นล้านบาท หลัก ๆ เกิดจากต้นทุนที่เพิ่มขึ้นจากขยายโครงข่าย และค่าไฟฟ้า ขณะที่รายได้เพิ่มขึ้นเพียงเล็กน้อย
รวมถึงธุรกิจโครงการร่วมลงทุนอีเว้นท์ ที่มีกำไรลดลงจาก 132 ล้านบาทในปี 2565 เหลือ 2 ล้านบาท เนื่องจากปี 2565 มีการรับรู้ net unrealized gain จากการเพิ่มขึ้นของมูลคำายุติธรรมของเงินลงทุนในโครงการร่วมลงทุนอีเว้นท์จำนวนมาก แต่ยังได้รับการชดเชยบางส่วนจากส่วนแบ่งกำไรจาก THCOM เพิ่มขึ้นจาก 59 ล้านบาทในปี 2565 เป็น 142 ล้านบาท ซึ่งหลัก ๆ มาจากการรับรู้กำไรจากขายเงินลงทุนใน THCOM ทั้งหมดให้แก่ GULF ช่วงสิ้นปี ที่ผ่านมาและ INTUCH ซึ่งเป็นบริษัทโฮลดิ้ง โดยไม่มีธุรกิจหลักของตัวเอง จึงมีขาดทุนตลอด
อย่างไรก็ตามในปี 2565 บริษัทขาดทุนลดลง 60.9% เมื่อเทียบกับงวดเดียวกันของปีก่อน เหลือเพียง 130 ล้านบาท เป็นผลสืบเนื่องจากการลดลงของค่าใช้จ่ายโดยรวมภายหลังการปรับโครงสร้างองค์กรช่วงสิ้นปี 2564